Prótacal Uimh. 4

maidir le Gléasra Cumhachta Núicléiche sa Liotuáin

TÁ NA hARDPHÁIRTITHE CONARTHACHA,

AG DEARBHÚ fhonnmhaireacht an Aontais leanúint de chúnamh breise leordhóthanach a sholáthar d'iarracht na Liotuáine chun díchoimisiúnú a dhéanamh freisin tar éis aontachas na Liotuáine leis an Aontas Eorpach don tréimhse go dtí 2006 agus ina dhiaidh agus ag tabhairt dá n-aire go bhfuil an Liotuáin, agus aird á tabhairt aici ar dhlúthpháirtíocht an Aontais arna cur in iúl amhlaidh, tar éis a chur de ghealltanas uirthi féin Aonad 1 de Ghléasra Cumhachta Núicléiche Ignalina a dhúnadh roimh 2005 agus Aonad 2 faoi cheann 2009,

Á AITHINT DÓIBH gur de chineál gan sampla é an díchoimisiúnú ar Ghléasra Cumhachta Núicléiche Ignalina lena dhá aonad imoibreora de chineál 1500 MW RBMK arna bhfáil mar oidhreacht ón iar-Aontas Sóivéadach agus gur ualach eisceachtúil airgeadais é don Liotuáin nach bhfuil comhchuimseach le méid agus neart eacnamaíoch na tíre agus go leanfaidh an díchoimisiúnú sin tar éis Pheirspictíocht Airgeadais láithreach an Chomhphobail,

AG TABHAIRT DÁ nAIRE DÓIBH an gá atá le forálacha cur chun feidhme a ghlacadh maidir le cúnmah Comhphobail breise chun déileáil leis na hiarmhairtí a thig ó Ghléasra Cumhachta Núicléiche Ignalina a dhúnadh agus a dhíchoimisiúnú,

AG TABHAIRT DÁ nAIRE DÓIBH go dtabharfaidh an Liotuáin aire chuí do riachtanais na réigiún is mó a ndéanfaidh dúnadh Ghléasra Cumhachta Núicléiche Ignalina difear dóibh agus an chabhair Chomhphobail á húsáid aici,

AG DEARBHÚ DÓIBH go measfar go bhfuil bearta áirithe a gheobhaidh tacaíocht trí chúnamh poiblí ag luí leis an margadh inmheánach, ar nós dhíchoimisiúnú Ghléasra Cumhachta Núicléiche Ignalina, uasghrádú comhshaoil ar cothrom leis an acquis agus nuachóiriú an chumais táirgeachta leictreachais ghnásúil is gá chun ionad an dá imoibreoir de chuid Ghléasra Cumhachta Núicléiche Ignalina a ghabháil tar éis a ndúnta,

TAR ÉIS COMHAONTÚ MAR A LEANAS:

Airteagal 1

Ag aithint di a mhéad atá an tAontas ullamh cúnamh Comhphobail breise leordhóthanach a sholáthar d'iarrachtaí na Liotuáine chun Gléasra Cumhachta Núicléiche Ignalina a dhíchoimisiúnú agus béim á cur aici ar an dlúthpháirtíocht arna cur in iúl amhlaidh, tá an Liotuáin tar éis a chur de ghealltanas uirthi féin Aonad 1 de Ghléasra Cumhachta Núicléiche Ignalina a dhúnadh faoi cheann an 31 Nollaig 2005 agus Aonad 2 den ghléasra sin a dhúnadh faoi cheann 2009 agus na haonaid sin a dhíchoimisiúnú iardain.

Airteagal 2

1. Le linn na tréimhse 2004-2006, soláthróidh an Comhphobal cúnamh airgeadais breise don Liotuáin chun tacú lena hiarrachtaí chun Gléasra Cumhachta Núicléiche Ignalina a dhíchoimisiúnú agus chun déileáil le hiarmhairtí a dhúnta agus a dhíchoimisiúnaithe (dá ngairtear "Clár Ignalina" anseo feasta).

2. Déanfar bearta faoi Chlár Ignalina a chinneadh agus a chur chun feidhme i gcomhréir leis na forálacha arna leagan síos i Rialachán (CEE) Uimh. 3906/89 ón gComhairle an 18 Nollaig 1989 maidir le cúnamh eacnamaíoch do thíortha áirithe Lár agus Oirthear na hEorpa [1], mar atá arna leasú go deireanach le Rialachán (CE) Uimh. 2500/2001 [2].

3. Folóidh Clár Ignalina, inter alia, bearta tacaíochta do dhíchoimisiúnú Ghléasra Cumhachta Núicléiche Ignalina; bearta um uasghrádú comhshaoil ar cothrom leis an acquis, bearta um an gcumas táirgeachta gnásúil a nuachóiriú chun ionad chumas táirgeachta an dá imoibreoir de chuid Ghléasra Cumhachta Núicléiche Ignalina a ghabháil; agus bearta eile atá iarmhartach ar an gcinneadh an gléasra sin a dhúnadh agus a dhíchoimisiúnú agus a rannchuidíonn le hathstruchtúrú riachtanach, uasghrádú comhshaoil agus nuachóiriú na n-earnálacha táirgeachta, idirthurais agus dáileacháin fuinnimh sa Liotuáin chomh maith le feabhas a chur ar shlándáil an tsoláthair fhuinnimh agus ar éifeachtúlacht fhuinnimh sa Liotuáin.

4. Folóidh Clár Ignalina na bearta chun tacú le foireann an ghléasra d'fhonn ardleibhéal sábháilteachta oibríochtúla a choimeád ar bun ag Gléasra Cumhachta Núicléiche Ignalina sna tréimhsí roimh na haonaid imoibreora a dúradh a dhúnadh agus le linn a ndíchoimisiúnaithe.

5. Don tréimhse 2004-2006, is EUR 285 milliún méid Chlár Ignalina i leithreasaí faoi chomhair oibleagáidí a ndéanfar ceangaltas ina leith i dtráinsí bliantúla cothroma.

6. Féadfaidh an ranníocaíocht faoi Chlár Ignalina dul suas le 100 % den chaiteachas iomlán do bhearta áirithe. Is cóir gach iarracht a dhéanamh leanúint den chleachtas cómhaoinithe arna bhunú faoin gcúnamh réamhaontachais i dtaca le hiarracht na Liotuáine chun díchoimisiúnú a dhéanamh chomh maith le cómhaoiniú a mhealladh ó fhoinsí eile, mar is iomchuí.

7. Cuirfear an cúnamh faoi Chlár Ignalina, nó codanna di, ar fáil mar ranníocaíocht Chomhphobail don Chiste Idirnaísiúnta Tacaíochta um Dhíchoimisiúnú Ignalina, arna bhainisteoireacht ag an mBanc Eorpach Athfhoirgníochta agus Forbartha.

8. Beidh cabhair phoiblí ó fhoinsí náisiúnta, Comhphobail agus idirnáisiúnta:

- ar mhaithe le huasghrádú comhshaoil ar cothrom leis an acquis agus le bearta chun an Gléasra Teirmeach Cumhachta Liotuánach in Elektrenai a nuachóiriú mar eochairionadaí do chumas táirgeachta an dá imoibreoir de chuid Ghléasra Cumhachta Núicléiche Ignalina; agus

- ar mhaithe le díchoimisiúnú Ghléasra Cumhachta Núicléiche Ignalina

ag luí leis an margadh inmheánach mar atá sainithe i gConradh CE.

9. Cabhair phoiblí ó fhoinsí náisiúnta, Comhphobail agus idirnáisiúnta chun tacú le hiarrachtaí na Liotuáine chun déileáil leis na hiarmhairtí a thig ó Ghléasra Cumhachta Núicléiche Ignalina a dhúnadh agus a dhíchoimisiúnú, féadfar a mheas, ar bhonn gach cás faoi leith, go bhfuil sí ag luí — faoi Chonradh CE — leis an margadh inmheánach, go háirithe cabhair phoiblí arna soláthar chun feabhas a chur ar shlándáil an tsoláthair leictreachais.

Airteagal 3

1. Á aithint dó gur de chineál fadtéarmach é an díchoimisiúnú ar Ghléasra Cumhachta Núicléiche Ignalina agus gur ualach eisceachtúil airgeadais é don Liotuáin nach bhfuil comhchuimseach lena toirt agus lena neart eacnamaíoch, déanfaidh an tAontas, i ndlúthpháirtíocht leis an Liotuáin, cúnamh Comhphobail breise leordhóthanach a sholáthar don iarracht chun díchoimisiúnú i ndiaidh 2006.

2. Chuige sin leanfar de Chlár Ignalina agus fadófar i ndiaidh 2006 é gan bhriseadh. Cinnfear forálacha cur chun feidhme do Chlár Ignalina i gcomhréir leis an nós imeachta atá leagtha síos in Airteagal 56 den Ionstraim Aontachais agus tiocfaidh sé i bhfeidhm ar a dhéanaí faoi cheann an dáta a rachaidh an Pheirspictíocht Airgeadais láithreach in éag.

3. Beidh Clár Ignalina, mar atá arna fhadú i gcomhréir le forálacha Airteagal 3(2) den Phrótacal seo, bunaithe ar na heilimintí agus na prionsabail chéanna mar atá tuairiscithe in Airteagal 2 den Phrótacal seo.

4. Do thréimhse na chéad Pheirspictíochtaí Airgeadais eile, beidh na meánleithreasaí foriomlána faoi Chlár Ignalina arna fhadú iomchuí. Beidh clárú na n-acmhainní sin bunaithe ar riachtanais iarbhír íocaíochta agus cumas iarbhír ionsú.

Airteagal 4

Gan dochar d'fhorálacha Airteagal 1, beidh feidhm ag an gclásal ginearálta cosanta dá dtagraítear in Airteagal 37 den Ionstraim Aontachais go dtí an 31 Nollaig 2012 má bhristear an soláthar fuinnimh sa Liotuáin.

[1] IO L 375, 23.12.1989, lch. 11.

[2] IO L 342, 27.12.2001, lch. 1.

--------------------------------------------------